**Psihanaliză**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Suntem opuși ca două antonime,

Dar siamezi, un gest chirurgical

Ne-ar face să ne pierdem în mulțime

Și-am câștiga un titlu mondial.

Dar ce folos, ce notorietate,

Când pentru noi ar fi esențial

Să decupăm mulțimi împrăștiate

Dintr-un atlas cu fluturi? Imoral

Ne-ar fi catalogat curajul, poate,

Ți-aș desena-n graffiti pe un zid

Portalul alb spre veri întârziate

Și trecerea materiei prin vid.

- Pe noi ne-a zămislit aceeași ploaie

Din stropi de aur, arc de curcubeu,

Ca două slove sărutând o foaie

Pășim de-atunci de mână, tu și eu.

Ne-a adoptat pământu-arid de-ndată

Și nopțile adânci ne-au adoptat,

Prin câte vieți vom trece, înc-o dată

Aș retrăi acest destin. Păcat

Că vremea e labilă și-ndoiala

Ne-a străbătut cărarea uneori,

Dar ne-am găsit în versuri și cerneala

A tipărit emoția pe flori.

Liliana Trif Ioan Grigoraș